**ДЕЙНОСТ НА ФИНАНСОВИТЕ ПРЕДПРИЯТИЯ И**

**НА СДРУЖЕНИЯТА И ФОНДАЦИИТЕ ЗА 2023 ГОДИНА**

**(ПРЕДВАРИТЕЛНИ ДАННИ)**

**1. Застрахователи**

В Националния статистически институт (НСИ) годишен отчет за дейността си за 2023 г. са представили 45 лицензирани застрахователя с балансова стойност на активите към 31.12.2023 г. от 8 897 млн. лв. и реализиран оборот[[1]](#footnote-1) от 4 386 млн. лева. (виж фиг. 1)

**Фиг. 1. Балансова стойност на активите и оборот на застрахователите по години**

Застрахователите отчитат положителен финансов резултат от дейността си общо в размер на 307 млн. лева. В животозастраховането е реализирана печалба от 88 млн. лв., а в „Общо застраховане“ - 219 млн. лева (виж фиг. 2).

**Фиг. 2. Финансов резултат на застрахователите по години**

**2. Пенсионноосигурителни дружества и пенсионни фондове**

През 2023 г. дейност са развивали 10 пенсионноосигурителни дружества с балансова стойност на активите към края на годината от 621 млн. лв. и са реализирали печалба в размер на 95 млн. лева.

В НСИ отчет за дейността си са представили 31 лицензирани фонда за допълнително пенсионно осигуряване, от които 20 по задължителното пенсионно осигуряване (10 универсални и 10 професионални) и 11 доброволни, както и 19 фонда за извършване на плащания, от които 9 фонда за разсрочени плащания и 10 фонда за изплащане на пожизнени пенсии. Балансовата стойност на активите на фондовете за допълнително пенсионно осигуряване към 31.12.2023 г. е 23 028 млн. лв., а инвестициите достигат 21 459 млн. лева. Балансовата стойност на активите на фондовете за извършване на плащания към 31.12.2023 г. е 130 млн. лв., а инвестициите са в размер на 80 млн. лева (виж фиг. 3).

**Фиг. 3. Структура на инвестициите на фондовете** **за допълнително пенсионно осигуряване по видове и години**

Общият брой на осигурените лица в пенсионните фондове за допълнително пенсионно осигуряване към 31.12.2023 г. е 5 000 945, а брутните постъпления от осигурителни вноски - 2 541 млн. лева.

**3. Инвестиционни предприятия**

Годишен отчет за дейността си за 2023 г. в НСИ са представили 248 инвестиционни предприятия (инвестиционни дружества, инвестиционни посредници, управляващи дружества, договорни фондове, акционерни дружества със специална инвестиционна цел, национални инвестиционни фондове, алтернативни инвестиционни фондове и лица, управляващи алтернативни инвестиционни фондове) с обща балансова стойност на активите към края на годината от 15 009 млн. лева. Получените чужди активи (финансови инструменти и парични средства на клиенти) са в размер на 9 675 млн. лева (виж таблица 1).

**Таблица 1. Брой на инвестиционните предприятия**

|  |  |  |  |  |  |
| --- | --- | --- | --- | --- | --- |
| **Инвестиционни предприятия по вид** | **2019** | **2020** | **2021** | **2022** | **2023\*** |
| **Общо** | **249** | **256** | **251** | **252** | **248** |
| Инвестиционни посредници1 | 38 | 37 | 35 | 34 | 35 |
| Инвестиционни дружества2 | 3 | 3 | 0 | 4 | 5 |
| Управляващи дружества3 | 31 | 30 | 31 | 32 | 31 |
| Договорни фондове4 | 121 | 121 | 115 | 113 | 107 |
| Акционерни дружества със специална инвестиционна цел5 | 53 | 56 | 50 | 48 | 46 |
| Национални инвестиционни фондове6 | 2 | 4 | 13 | 12 | 11 |
| Алтернативни инвестиционни фондове7 | 1 | 5 | 7 | 9 | 11 |
| Лица, управляващи алтернативни инвестиционни фондове8 | - | - | - | - | 2 |

\* Предварителни данни.

1 Инвестиционен посредник -  дружество, което действа като посредник между две страни във финансова транзакция.

2 Инвестиционно дружество - акционерно дружество с едностепенна система на управление и със седалище в Република България, което се учредява само на учредително събрание.

3 Управляващо дружество - дружество, което управлява един или повече взаимни фонда.

4 Договорен фонд - колективна схема за инвестиране и управление на парични средства на финансовите пазари.

5 Акционерно дружество с специална инвестиционна цел - акционерно дружество, което инвестира парични средства, набрани чрез издаване на ценни книжа, в недвижими имоти или във вземания.

6 Национални инвестиционни фондове - дружества за колективно инвестиране.

7 Алтернативни инвестиционни фондове - фондове, които са регулирани на равнище ЕС от директивата за управляващите алтернативни инвестиционни фондове.

8 Лице управляващо алтернативни инвестиционни фондове **-** дружество управляващо алтернативни инвестиционни фондове.

Финансовите приходи на инвестиционните предприятия през 2023 г. възлизат на 1 618 млн. лв., а финансовият резултат за годината е печалба от 254 млн. лева.

**4. Сдружения и фондации**

По предварителни данни броят на сдруженията и фондациите, представили годишен отчет за дейността си в НСИ, са 10 479. Балансовата стойност на активите им към 31.12.2023 г. е в размер на 1 607 млн. лева (виж таблица 2 и фиг. 4).

Приходите от нестопанска дейност на тези предприятия са 1 037 млн. лв., а приходите от регламентирана дейност - 988 млн. лева.

**Таблица 2. Основни икономически показатели на сдруженията и фондациите**

|  |  |  |  |  |  |
| --- | --- | --- | --- | --- | --- |
| **Основни икономически показатели** | **2019** | **2020** | **2021** | **2022** | **2023\*** |
| Брой предприятия | 9754 | 9636 | 10045 | 10137 | 10479 |
| Балансова стойност на активите - млн. лв. | 1267 | 1312 | 1455 | 1466 | 1607 |
| Приходи от регламентирана дейност - млн. лв.1 | 646 | 643 | 736 | 871 | 988 |
| Разходи за регламентирана дейност - млн. лв.2 | 319 | 316 | 348 | 457 | 506 |

\* Предварителни данни.

1 Приходите от регламентирана дейност включват приходи от дарения под условие, приходи от дарения без условие, членски внос и други приходи.

2 Разходите за регламентирана дейност включват дарения и други разходи.

**Фиг. 4. Балансова стойност на активите и приходи от регламентирана дейност по години**

Членовете на сдруженията и фондациите към 31.12.2023 г. са 2 136 824, като от тях юридическите лица са 192 724, а физическите - 1 944 100. В тях работят 1 086 516 доброволни сътрудници, които са отработили 1 460 843 часа.

1. Оборотът включва Спечелени премии, нетни от презастраховане през отчетната година. [↑](#footnote-ref-1)